**Nedreptate**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De ce să auzim și de ce să avem urechi pentru auz?

Atât de păcătoși să fim noi încât să fim nevoiți

să avem

speranțe, pentru frumusețe

și pentru duioșie, ochi

și pentru alergare, picioare?

Atât de nefericiți să fim noi

încât să trebuiască să ne iubim.

Atât de nestabili să fim noi

încât să trebuiască să ne prelungim

prin naștere

tristețea noastră urâtă

și dragostea noastră înfrigurată?